Broj: 711-I-1791-P-2-19/20-11-12

Zagreb, 2. listopada 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnice Matilde Copić, ravnateljice Agencije za plaćanja u poljoprivredi, ribarstvu i ruralnom razvoju,** na 100. sjednici održanoj 2. listopada 2020. donosi sljedeću:

**ODLUKU**

**I Postupak za odlučivanje o sukobu interesa protiv dužnosnice Matilde Copić, ravnateljice Agencije za plaćanja u poljoprivredi, ribarstvu i ruralnom razvoju, neće se pokrenuti, s obzirom da iz prikupljenih podataka i dokumentacije u vezi okolnosti dodjele sredstava OPG-u ............... u prosincu 2018. od Agencije za plaćanja u poljoprivredi, ribarstvu i ruralnom razvoju, nisu utvrđene okolnosti koje bi upućivale na moguću povredu odredbi ZSSI-a počinjenu od strane navedene dužnosnice, budući da dužnosnica nije imala nikakve ovlasti pri odlučivanju o potporama, a za formalnu isplatu OPG-u u vlasništvu svog brata ovlastila je zamjenika.**

**II Uslijed prestanka djelovanja Hrvatske poljoprivredne agencije (dalje u tekstu: HPA), a u odnosu na ovlasti HPA-e koje su prešle na Agenciju za plaćanja u poljoprivredi, ribarstvu i ruralnom razvoju (dalje u tekstu: APPRRR), u cilju učinkovitog izbjegavanja sukoba interesa, očuvanja integriteta i vjerodostojnosti te otklanjanja svake sumnje da je položaj dužnosnica na bilo koji način iskoristila radi ostvarivanja svojih privatnih interesa, upućuje se dužnosnica da se za svaku buduću situaciju poslovnog odnosa između APPRRR-a i OPG-a u vlasništvu osobe povezane s dužnosnicom Povjerenstvu obrati sa zahtjevom za davanjem mišljenja.**

Obrazloženje

Povjerenstvo je 2. siječnja 2019.g. na temelju vlastitih saznanja o mogućem sukobu interesa otvorilo predmet protiv dužnosnice Matilde Copić, ravnateljice Agencije za plaćanja u poljoprivredi, ribarstvu i ruralnom razvoju, a povodom dopisa dužnosnice koji je zaprimljen u knjizi ulazne pošte Povjerenstva pod brojem: 711-U-19-P-2/19-01-5. Navedeni predmet vodi se pod brojem P-2/19.

Dužnosnica u svom dopisu u bitnom navodi kako je 16. studenog 2018. Vlada Republike Hrvatske donijela Program potpore za unaprjeđenje proizvodnog potencijala u sektoru mesnog govedarstva u sustavu krava-tele, unaprjeđenje uzgoja ovaca, koza te izvornih pasmina peradi za razdoblje od 2018. do 2020. na temelju kojega je HPA 19. studenog 2018. raspisala Javni poziv. Poziv je bio otvoren do 30. studenog 2018. Cilj Programa je unaprjeđenje uzgoja ovaca i koza. Potpora za uzgoj uzgojno valjanih ovaca i koza dodjeljuje se za slijedeće prihvatljive kategorije:

- sufinanciranje uzgoja uzgojno valjanih ženskih rasplodnih grla koja su starija od 12 mjeseci ili imaju evidentirano janjenje/jarenje, koja su upisana u matične knjige i prisutna na poljoprivrednom gospodarstvu korisnika na dan 1. studenog u godini podnošenja zahtjeva za potporu

- sufinanciranje uzgoja uzgojno valjanih rasplodnih muških grla koja su upisana u matične i prisutna na poljoprivrednom gospodarstvu korisnika na dan 1. studenoga u godini podnošenja zahtjeva za potporu.

Broj uzgojno valjanih prihvatljivih ovaca i koza utvrđuje HPA na temelju podataka o ovcama i kozama koji su navedeni u Jedinstvenom registru domaćih životinja. Jedinstveni registar domaćih životinja vodi HPA. Jedinstveni registar domaćih životinja je temeljna baza koja sadrži podatke o životinjama za koje je posebnim propisima određeno vođenje jedinstvenih registara (goveda, konji, svinje ovce i koze). Djelatnici HPA radili su animaciju poljoprivrednika s ciljem njihove prijave na Javni poziv te pružali podršku poljoprivrednicima. Prijave na ovaj Javni poziv podnosile su se HPA. Svim poljoprivrednicima koji udovoljavaju osnovnim kriterijima prihvatljivosti (pravne i fizičke osobe upisane u Upisnik poljoprivrednika koje na vlastitom poljoprivrednom gospodarstvu drže uzgojno valjane ovce i koze upisane matične knjige te koje imaju sjedište na području Republike Hrvatske) te koji imaju gore navedene kategorije uzgojno valjanih ženskih i muških rasplodnih grla upisanih u matične knjige, Jedinstveni registar domaćih životinja i koja su prisutna na poljoprivrednom gospodarstvu HPA je izdala generalnu Odluku o prihvatljivosti. Prilog odluci je tablica tj. popis prihvatljivih poljoprivrednika po svim kategorijama Programa i Poziva (krava-tele, ovce, koze, perad). Dostupan iznos sredstava dijeli se između svih prihvatljivih korisnika i životinja a ne premašujući maksimalan iznos po grlu propisan točkom 5. Javnog poziva. Ostala prava i obaveze korisnika definirane su Programom, navodi se u prijavi.

Dana 10. prosinca 2018. HPA je putem e-maila Agenciji za plaćanja u poljoprivredi, ribarstvu i ruralnom razvoju temeljem Programa, Javnog poziva i cjelokupne obrade svih zaprimljenih zahtjeva, dostavila gore spomenutu Odluku o prihvatljivosti s popisom prihvatljivih korisnika, brojem životinja po svakoj kategoriji, a sve s ciljem isplate sredstava.

Dužnosnica navodi kako je naišla na ime svoga brata (.........................) kao prihvatljivog korisnika temeljem provedenog Javnog poziva, obrade i Odluke HPA. Kako bi postupila sukladno zakonodavnom okviru, izbjegla tj. prevenirala nastanak ikakvog sukoba interesa, bilo kakve neugodnosti za sebe osobno, svog brata i njegovu obitelj, njegovo gospodarstvo, sustav u kojemu radi, osigurala zakonitost i transparentnost odluka i djelovanja sustava, obavijestila je Povjerentsvo o poduzetim mjerama, a imajući u vidu i činjenicu o kratkom roku izvještavanja, vremenu (kraj godine i blagdani), radu Državne riznice i činjenici da su u Državnom proračunu za 2018. godinu osigurana sredstava za isplatu predmetnih potpora.

Dana 11. prosinca 2018. donijela je Odluku temeljem koje se Ana Golubić, pomoćnica ravnateljice za mjere tržišne potpore i potpore u vinarstvu ovlašćuje za potpisivanje Odluke o isplati svim poljoprivrednicima temeljem Odluke o prihvatljivosti koju je donijela HPA. Nastavno na sve navedeno, smatra da sukoba interesa u konkretnom slučaju nema. S ciljem prevencije bilo kakvih nesukladnosti i neugodnosti, za svaki slučaj se, kao i do sada, izuzela iz bilo kakvog donošenja odluka (primjerice Odluke o isplati) te daljnjih radnji vezanih uz OPG Copić (.......................), navodi dužnosnica.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 3. stavkom 1. podstavkom 35. ZSSI-a propisano je da su ravnatelji agencija Vlade Republike Hrvatske dužnosnici u smislu navedenog Zakona, stoga je i Matilda Copić povodom obnašanja dužnosti ravnateljice APPRRR-a koja se smatra agencijom Vlade Republike Hrvatske u smislu ZSSI-a, obvezna postupati sukladno odredbama navedenog Zakona.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obanašanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je kako dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 18. stavkom 1. ZSSI-a propisano je da je dužnosnik, u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužan o tome pravodobno obavijestiti Povjerenstvo. Stavcima 2. do 6. istog članka propisano je da će Povjerenstvo u roku od 15 dana od zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu sa ZSSI-om.

Dužnosnik, odnosno tijelo u kojem dužnosnik obnaša dužnost obvezno je, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo posebnom odlukom, bez odgađanja, a najkasnije u roku od 5 dana, utvrđuje jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Pravni poslovi, odnosno pravni akti sklopljeni, odnosno doneseni bez prethodne obavijesti Povjerenstvu su ništetni te će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Člankom 4. stavkom 4. ZSSI-a propisano da se poslovnim subjektima u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Povjerenstvo stoga utvrđuje da se i obiteljsko poljoprivredno gospodarstvo (OPG) smatra poslovnim subjektom u smislu odredbi ZSSI-a, a nositelj OPG-a smatra se imateljem odnosno vlasnikom tog poslovnog subjekta, sukladno odredbama Zakona o poljoprivredi („Narodne novine“ broj 30/15.).

Nadalje, sukladno članku 4. stavku 2. ZSSI-a, srodnici po krvi u uspravnoj lozi smatraju se članovima obitelji, dakle i otac dužnosnice, smatra se članom obitelji dužnosnika u smislu toga Zakona.

Člankom 4. stavkom 3. ZSSI-a propisano je da se poslovni odnos u smislu tog Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Povjerenstvo je izvršilo uvid u sudski registar Trgovačkog suda u Zagrebu te utvrdilo da je pod matičnim brojem subjekta: 080716706, OIB: 99122235709 upisana APPRRR, pravnog oblika ustanova. Matilda Copić upisana je kao ravnateljica, ovlaštena za zastupanje samostalno i pojedinačno na temelju odluke Upravnog vijeća od 23.12.2016., s danom 01.01.2017.

Na temelju članka 50. Zakona o poljoprivredi („Narodne novine“ broj 30/15.), APPRRR je provedbeno tijelo koje između ostalog objavljuje javne natječaje i pozive, zaprima, kontrolira i obrađuje zahtjeve pravnih i fizičkih osoba koje sudjeluju u provedbi mjera, vrši isplate potpora u provedbi mjera, vodi evidencije, sklapa ugovore, donosi odluke u svezi s pravima i obvezama pravnih i fizičkih osoba u provedbi poslova za koje joj je povjerena nadležnost tim Zakonom, provodi administrativnu kontrolu i kontrolu na terenu korisnika mjera za koje joj je povjerena nadležnost, rješava o odlukama i ugovorima koje je donijela, odnosno sklopila i dr.

Na traženje Povjerenstva, Ministarstvo poljoprivrede je dopisom, KLASA: 740-02/20-01/02, URBROJ: 525-14/0806-20-2, dostavilo tražene podatke. Zahtjevi za mjere iz „Programa potpore za unaprjeđenje proizvodnog potencijala u sektoru mesnog govedarstva u sustavu krava-tele, unaprjeđenje uzgoja ovaca, koza te izvornih pasmina peradi za razdoblje od 2018. do 2020.”, za 2018. godinu podnosili su se Hrvatskoj poljoprivrednoj agenciji putem područnih ureda.

Zahtjevi su se podnosili na način da je Hrvatska poljoprivredna agencija temeljem uvjeta i kriterija iz navedenog Programa i Javnog poziva generirala popis prihvatljivih korisnika i prihvatljivih grla nakon čega su potencijalni korisnici pozivani od strane područnih ureda HPA da podnesu zahtjev za potporu, te s obzirom na to, nije bilo tražitelja potpore koji nisu udovoljili zahtjevima prilikom prijave.

Temeljem podnesenih zahtjeva, Hrvatska poljoprivredna agencija donijela je Odluku o prihvatljivim korisnicima za svaku pojedinu mjeru i to:

1. za potporu za uzgoj goveda u sustavu krava-tele za 390 korisnika,

2. za potporu za uzgojno valjane ovce 379 korisnika te za uzgojno valjane koze 94 korisnika,

3. za potporu za izvorne pasmine - za kokoš hrvaticu 169 korisnika te za zagorskog purana za 115 korisnika,

nakon čega ih je dostavila Agenciji za plaćanja u poljoprivredi, ribarstvu i ruralnom razvoju. Temeljem dostavljenih Odluka o prihvatljivim korisnicima, Agencija za plaćanja u poljoprivredi, ribarstvu i ruralnom razvoju donijela je u prosincu 2018. Odluku o odobrenju isplate za svakog pojedinog korisnika.

Daljnjim dopisom KLASA: 740-02/20-01/02, URBROJ: 525-14/0806-20-2 Ministarstvo poljoprivrede dostavilo je daljnje podatke. U dopisu se navodi da je Hrvatska poljoprivredna agencija prestala s radom 1. siječnja 2019., odnosno danom stupanja na snagu Zakona o Hrvatskoj agenciji za poljoprivredu i hranu (NN 111/2018). Odredbama stavaka 5. i 6. članka 15. navedenog Zakona propisano je preuzimanje poslova HPA.

Nadalje navodi da su organizacijski oblici koji mogu biti upisani u Upisnik poljoprivrednih gospodarstava:

1. Obiteljsko gospodarstvo

2. Obrt

3. Trgovačka društva

4. Zadruga

5. Druge pravne osobe (crkva, vojska, obrazovne ustanove i dr.)

6. Samoopskrbno poljoprivredno gospodarstvo (SOPG)

Nositelj obiteljskog gospodarstva je fizička osoba. Mogućnost da APPRRR, nakon što je bivša HPA donijela Odluku o prihvatljivim korisnicima potpora, nekome ipak ne isplati potporu postoji jedino u slučaju da korisnik potpore ima dugovanja prema proračunu RH, te u tom slučaju APPRRR temeljem međusobne razmjene podataka s FINA-om obustavi sredstva za podmirenje duga, a isplaćuje eventualni ostatak. Prema saznanjima Ministarstva, ravnatelj APPRRR nema diskrecijske ovlasti odlučivanja o tome hoće li se nekom isplatiti ili uskratiti potpora.

Na traženje Povjerenstva o podacima je li došlo do potpisivanja Odluke o odobrenju isplate za ...................................... za provedbu Programa potpore za unapređenje proizvodnog potencijala u sektoru mesnog govedarstva u sustavu krava-tele, unaprjeđenje uzgoja ovaca, koza te izvornih pasmina peradi za razdoblje od 2018. do 2020., a na temelju Odluke o prihvatljivim korisnicima potpora koju je donijela HPA, kao i do realizacije navedene Odluke, dužnosnica se dopisom od 30. siječnja 2019. očitovala da je temeljem spomenutih odluka 20.12.2018. izvršena isplata. Zbrojni nalog za prijenos pripremile su osobe koje u tom procesu sudjeluju, a isti je odobrio zamjenik ravnateljice, navodi u dopisu.

Uvidom u Odluku o odobrenju isplate KLASA: 320-08/18-01/0100, URBROJ: 343-1203/01-18-745 od 17. prosinca 2018. utvrđeno je da je korisnik ........................, ........................, MIBPG: 241027, ............................................................. ostvario pravo na isplatu potpore za mjeru Potpora za uzgoj uzgojno valjanih ovaca i koza u iznosu od 12.681,30 kn. Navedenu odluku donijela je pomoćnica ravnateljice Ana Golubić.

Dopisom od 12. ožujka 2020. dužnosnica je dostavila dokaze o postupanjima što se tiče isplata temeljem podnesenih Jedinstvenih zahtjeva za 2018. i 2019. (za izravne potpore i IAKS mjere) i to: preostalog dijela potpora temeljem podnesenog Jedinstvenog zahtjeva za 2018. godinu kao i Jedinstvenog zahtjeva za 2019. godinu (isplata se vrši krajem 2019. godine (avans) i tijekom 2020. godine: rate i poravnanja) za obiteljska poljoprivredna gospodarstva njezinih krvnih srodnika i njihovih obitelji: oca (OPG ..................) i brata (OPG --------.....................).

Kako je navela u prethodnim dopisima, Jedinstveni zahtjev se podnosi svake godine u periodu od 1.3.-15.5. (plus period za zakašnjele prijave uvažavajući radne dane za početak i kraj kampanje). Jedinstvene zahtjeve podnosi preko 110 tisuća poljoprivrednika. Prije isplate potpore provode se brojne kontrole na svim zahtjevima: 100% administrativnih kontrola kao i kontrole na terenu te brojne automatske i ručne provjere. Sve kontrole i provjere se provode na isti način nad svim poljoprivrednim gospodarstvima na temelju uspostavljenog i akreditiranog IAKS sustava koji uključuje i automatsku razmjenu i automatsku provjeru podataka s drugim tijelima državne i javne uprave. Integrirani administrativni i kontrolni sustav (IAKS) je uredbama EU obvezan alat za kontrolu plaćanja u poljoprivredi te je kao takav kontinuirano revidiran od strane unutarnje revizije, nacionalne revizije (ARPA), Europske komisije, itd. Njime zemlje članice EU dodjeljuju, prate i kontroliraju plaćanja poljoprivrednicima (izravna plaćanja i IAKS mjere). IAKS se sastoji od u potpunosti uređenog, akreditiranog i kontinuirano revidiranog sustava: jedinstvene identifikacije korisnika koji podnose zahtjeve, sustava za identifikaciju zemljišnih parcela (ARKOD), sustava za identifikaciju i registraciju životinja (JRDŽ), sustava za identifikaciju i registraciju prava na plaćanje, podnošenja zahtjeva, administrativne kontrole zahtjeva i kontrole na terenu čime je utjecaj bilo kojeg pojedinca pa tako i moj na navedeni proces, kompleksne kontrole koje su u potpunosti usklađene sa zakonodavstvom Unije i Republike Hrvatske, u potpunosti eliminiran, što je vidljivo i iz osiguranog jasnog revizorskog traga svakog dijela procesa.

Dužnosnica ujedno obavještava da je na isti način kao i prošle godine, izuzimajući se od potpisivanja odluka i zbrojnih naloga za prijenos – isplatu, postupila i što se tiče potpore za ovce i koze (Prilog 3. broj ovaca utvrđen na temelju stvarnog stanja iz Jedinstvenog registra domaćih životinja, iz nadležne Uprave za stočarstvo i kvalitetu hrane Ministarstva poljoprivrede) obiteljskog poljoprivrednog gospodarstva njenog brata (OPG ......................).

Također ističe da potpore isplaćene navedenim OPG-ovima ostvaruju svi poljoprivrednici koji podnesu zahtjev i zadovolje propisane uvjete, na jednak način (s obzirom da postoji dovoljno sredstava za sve) i iako to Zakonom nije zabranjeno, obitelj svog oca i brata je zamolila da se ne javljaju na natječaje koje provodi Agencija.

Zaključno, navodi da je na radnom mjestu i funkciji koju obnaša najviše naštetila onima koji žive od plodova rada svojih ruku u ruralnom kraju RH, koji se dugi niz godina bave poljoprivredom ocu i njegovoj obitelji, ali i bratu i njegovoj višečlanoj obitelji.

Povjerenstvo ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interesi obnašatelja javne dužnosti dolaze u sukob ili bi mogli doći u sukob s javnim interesom.

Dodjeljivanjem potpore, odnosno isplatom sredstava u okviru mjera ruralnog razvoja OPG-u čiji je nositelj njezin brat, nedvojbeno se ostvaruje privatni interes s dužnosnicom povezane osobe, dok je dužnosnica s druge strane, kao ravnateljica ustanove čiji je jedini osnivač Republika Hrvatska, pozvana i dužna štiti javni interes.

S obzirom na poslovni odnos između OPG-a čiji je nositelj brat dužnosnice i APPRRR-a, te s obzirom da je otac ili brat dužnosnice član obitelji dužnosnice u smislu ZSSI-a te kao takav s dužnosnicom interesno povezana osoba, dužnosnica je dužna, u cilju zaštite vlastitog integriteta i vjerodostojnosti, ali i povjerenja građana u tijela javne vlasti, izuzeti se od svakog oblika sudjelovanja u postupku isplate ostatka sredstva OPG-u čiji je nositelj član obitelji dužnosnice, odnosno s njom povezana osoba, uključujući izuzimanje od potpisivanja dokumentacije vezane za predmetnu isplatu te za isto ovlastiti svog zamjenika.

Povjerenstvo ističe da je svrha odredbe članka 18. stavka 1. ZSSI-a da Povjerenstvo pravovremeno uputi dužnosnika o načinu postupanja dužnosnika, ali i tijela u kojem dužnosnik obnaša javnu dužnost i to neposredno prije stupanja u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, kako bi se potencijalnim sukobom interesa dužnosnika upravljalo na način kojim se štiti javni interes i povjerenje građana u tijela javne vlasti.

Polazeći od toga da je svrha ZSSI-a sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti, upućuje se dužnosnica da se izuzme od svakog oblika sudjelovanja u postupku dodjele potpora u kojem je jedan od prijavitelja OPG u vlasništvu njezina oca ili brata, posebice od sudjelovanja u postupku utvrđivanja ispunjava li OPG ..................... i ....................... uvjete za dodjelu potpora, donošenja odluke kojom se odobrava dodjela potpore, sudjelovanja u donošenju odluke o isplati odobrenih sredstava, kao i od nadzora nad namjenskim korištenjem isplaćenih sredstava.

Sukladno članku 18. stavku 4. ZSSI-a dužnosnica, odnosno APPRRR, kao tijelo javne vlasti u kojem dužnosnica obnaša javnu dužnost, obvezni su prije stupanja u poslovni odnos s OPG-om ............. i ........................ dostaviti Povjerenstvu dokumentaciju iz koje je vidljivo jesu li i na koji način provedene upute Povjerenstva, a Povjerenstvo će na temelju članka 18. ZSSI-a, u posebnoj odluci, utvrditi jesu li upute Povjerenstva provedene na način koji omogućava izbjegavanje sukoba interesa dužnosnice i osigurava zakonito postupanje u konkretnom slučaju.

Povjerenstvo ukazuje dužnosnici da je sukladno članku 18. ZSSI-a, za vrijeme obnašanja dužnosti ravnateljice APPRRR-a, dužna pravovremeno obavijestiti Povjerenstvo o svakom pojedinom zahtjevu za dodjelom sredstava OPG-u čiji je nositelj član njene obitelji. U obavijesti Povjerenstvu potrebno je navesti sve bitne okolnosti vezane uz odlučivanje o zahtjevu, odnosno o iznosu traženih sredstava, programu u okviru kojeg se dodjeljuju sredstva, nadležnim tijelima APPRRR-a koja razmatraju zahtjev te naznaku odluke, ugovora ili drugog akta, koji bi sukladno propisanom postupku ravnateljica APPRRR-a trebala donijeti ili potpisati u svrhu dodjele sredstava na temelju konkretnog zahtjeva.

Slijedom navedenog, Povjerenstvo povodom zaprimljene prijave, a u odnosu na situaciju dodjele sredstava OPG-u ........................... u prosincu 2018., nije steklo saznanja iz kojih bi proizlazilo da je u postupanju dužnosnice Matilde Copić došlo do moguće povrede odredbi ZSSI-a. Naime, budući da je dužnosnica Matilda Copić za potpisivanje odluka koje se donose sukladno pravnim propisima koji ureduju uvjete i način provedbe programa potpore za unaprjeđenje proizvodnog potencijala u sektoru mesnog govedarstva u sustavu krava-tele, unaprjeđenje uzgoja ovaca, koza te izvornih pasmina peradi (2018.-2020.), a vezano za potporu za uzgoj goveda u sustavu krava-tele, potporu za uzgoj ovaca i koza i program za uzgoj izvornih pasmina peradi ovlastila pomoćnicu ravnateljice za mjere tržišne potpore i potpore u vinarstvu, Anu Golubić, kao i uzimajući u obzir da je utvrđeno da ravnatelj APPRRR-a nema diskrecijske ovlasti odlučivanja o tome hoće li se nekom isplatiti ili uskratiti potpora, Povjerenstvo nije steklo saznanja iz kojih bi proizlazilo da je u postupanju dužnosnice Matilde Copić došlo do moguće povrede odredbi ZSSI-a.

Uslijed prestanka djelovanja HPA-e, a u odnosu na ovlasti HPA-e koje su prešle na APPRRR, u cilju učinkovitog izbjegavanja sukoba interesa, očuvanja integriteta i vjerodostojnosti te otklanjanja svake sumnje da je položaj dužnosnica na bilo koji način iskoristila radi ostvarivanja svojih privatnih interesa, Povjerenstvo dužnosnicu upućuje da se za svaku buduću situaciju poslovnog odnosa između APPRRR-a i OPG-a u vlasništvu osobe povezane s dužnosnicom Povjerenstvu obrati sa zahtjevom za davanjem mišljenja.

Slijedom navedenog, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Matilda Copić, elektronička dostava
2. Objava na internetskoj stranici Povjerenstva
3. Pismohrana